Kalgaris

Kalgaris (pranc., ) – miestas vakarų Kanadoje, pietinėje Albertos provincijos dalyje, prie Bovo upės. Didžiausias provincijos ir trečiasis Kanados miestas. Įsikūręs šalia Kanados prerijų. Miestui daug įplaukų atneša naftos gavyba, išvystyta chemijos, maisto pramonė. Svarbus žiemos kurortas.

Yra du universitetai, zoologijos sodas. Miestas garsėja pasaulinėmis parodomis, rodeo varžybomis, žinomas dėl žiemos sporto ir turizmo.

Veikia Kalgario lietuvių bendruomenė (1951 m. – 124 žm., 1961 m. – 324).

Istorija 
Britų kartografas D. Tompsonas 1787 m. peržiemojo dabartinio Kalgario apylinkėse. Gyvenvietė įkurta 1875 m. kaip Fort Brisbua (Fort Brisebois), bet po metų pervadinta Fort Kalgariu (Fort Calgary). Pirmiausia gyvenvietėje buvo įkurtas Kanados Šiaurės vakarų raitosios policijos padalinys, saugojęs apylinkėse vykdytą prekybą kailiais. 1885 m. šalia Kalgario įsteigtas pirmasis Kanadoje Banfo nacionalinis parkas. Nuo 1883 m., pradėjus tiesti Kanados Ramiojo vandenyno geležinkelį, Kalgaris ėmė smarkiai plėstis. Miesto apylinkėse kūrėsi daug naujakurių gyventojų, kuriems Kanados vyriausybė už minimalų mokestį suteikdavo didelius dirbamos žemės sklypus. Miestas tapo dideliu mėsos perdirbimo centru. Kalgaris miesto teises gavo 1894 m. 1947 m. Kalgario apylinkėse atradus didelius naftos telkinius, miesto plėtra dar labiau paspartėjo. 1981 m. naftos kainoms sumažėjus, labai išaugo nedarbas. Naują augimo periodą paskatino 1988 m. surengtos žiemos Olimpinės žaidynės.

Sportas 
Kalgaris – pirmasis Kanados miestas, kuriame vyko Olimpinės žaidynės. Tai buvo 1988 m. surengtos XV žiemos olimpinės žaidynės.

NHL lygoje žaidžia Kalgario „Flames“ ledo ritulio komanda.

Šaltiniai

Nuorodos 
 Kalgario dangoraižių diagrama